香港伍倫貢學院

香港伍倫貢學院，前身係香港城市大學專上學院，喺1989年11月1號由香港城市大學開辦，學院喺2014年11月同澳洲伍倫貢大學結盟，2019年改成而家個名，2020年脫離咗香港城市大學，依家係政府認可嘅香港本校舍 
香港伍倫貢學院而家有2個校舍，2023年7月3日遷入大圍新校園(Tai Wai Campus)，另一所位於九龍城沙埔道御‧豪門嘅九龍城校舍仍繼續使用作暑假課程。九龍灣偉業街德福花園嘅前九龍灣德福校舍經已於2022年起全面停止使用。

喺2016年9月22號，教育局公佈學院獲配柏傲莊校舍。學院樓高3層，佔地15,000平方米，可容納約1,700名學生，原定喺2020年交付，裝配教學設施後成為學院嘅永久校舍，主要用作教授副學士課程同埋學生服務中心，但因工程延誤，已訂於2023年7月遷校。

2020年1月2日，學院辦公室暫時搬去又一城商業大樓。2020年12月，學院以76.7萬元承租九龍城豪門商場一樓同埋二樓兩層樓面，月租約35.6萬元同埋41.1萬元，租約期由2021年1月去到2023年12月。

學部/學院結構 
學院共設有四個學院，分別為科學院，社會科學學院，商學院同埋人文學院。

過去，城大專上學院設有四大學部，分別為電腦學部，社會科學學部，商學部同埋語文學部。去到2012年，為配合香港中學文憑考試同埋將學部名統一化，四大學部隨即重新命名為應用科技學部，社會科學學部商學部同埋語文及傳意學部。

爭議

賣盤爭議 
2014年初，教育界開始傳出城大專上學院賣盤嘅消息，2014年6月學生設立咗Facebook專頁「城大人站出來！反對城大將專上學院賣盤！」提出抗議，並要求學院作出解釋。2014年11月13號，學院終於公布同伍倫貢大學結盟，並且設立5年過渡期，之後由伍倫貢大學主導嘅管理，並且喺2017年11月確定喺兩年後改名做「香港伍倫貢學院」。過渡期內入讀城大專上學院副學士課程嘅學生，讀完課程後，除咗攞到香港城市大學畢業證書外，亦可額外獲頒由香港伍倫貢學院嘅畢業證書，學歷獲香港學術及職業資歷評審局認可，但伍倫貢嘅學生唔再有城大學生嘅身份，並且喺過渡期結束前逐漸失去使用城大設施嘅權利。反對賣盤嘅人批評城大咁做係為咗擺脫副學士課程嘅負擔，以便開設自資嘅獸醫學院提升學校嘅世界大學排名及維持盈利，城大專上學院學生就成為學院被賣盤嘅受害者。

嗰時有啲民主派人士關注賣盤事件，擔心影響學生前途。親中派《文匯報》同年曾經指控呢啲民主派人士生安白造、上綱上線，但賣盤最終成真。